b'\n_START_ARTICLE_\nBaadh & Winthers Eftf.\n_START_PARAGRAPH_\nBaadh & Winthers Eftf. var en k\xc3\xb8benhavnsk virksomhed, som forhandlede isenkram, k\xc3\xb8kkenudstyr, glas og porcel\xc3\xa6n en gros og en detail._NEWLINE_Virksomheden blev grundlagt den 6. december 1717 af Peter Baadh (1679-1752) fra Ystad. Han etablerede en handel (sammesteds, hvor tidligere Hans Jochim - eller Johan - Rohde havde drevet et guldtr\xc3\xa6kkeri i forbindelse med isenkramhandel), som blev videref\xc3\xb8rt af hans enke og fra 1759 af hans s\xc3\xb8n O.H. Baadh (1728-1800). En s\xc3\xb8n af denne, N.P. Baadh (1770-1805) og F. Winther var indehavere af forretningen indtil 1832, da den afstodes til en s\xc3\xb8n af Winther, M.F.O. Winther, fra hvem den i slutningen af 1840\'erne overgik til S.J. Rohde (-1855). Han kaldte nu firmaet "Baadh & Winthers Eftf."_NEWLINE_Efter S.J. Rohdes d\xc3\xb8d blev handelen overtaget af hans broder, J.G. Rohde (1818-1891), der i 1877 optog Julius G. Rohde (s\xc3\xb8n, 1849-1921) og O.F. Hecht (svigers\xc3\xb8n, 1848-?) som kompagnoner; O.F. Hecht udtr\xc3\xa5dte af firmaet 1894. Fra 1860 drev firmaet tillige en gros-forretninger, fra 1889 k\xc3\xb8kkenudstyr, glas-, porcel\xc3\xa6n- og galanterivarehandel og fra 1891 handel med cykler og cykeldele._NEWLINE_I 1913 blev Julius G. Rohdes s\xc3\xb8nner, Axel W. Rohde (1881-1943) og Johan G. Rohde (1884-1968) optaget som kompagnoner i firmaet. Begge var uddannede til handelen og havde opholdt sig i udlandet (Leipzig, Sheffield hos Sanderson, Hamborg). F\xc3\xb8rstn\xc3\xa6vnte udtr\xc3\xa5dte af firmaet 1929, og derefter var Johan G. Rohde eneindehaver indtil 1947, hvor han solgte det til Mogens Werner (1909-?), som indtil da havde v\xc3\xa6ret medindehaver af T.M. Werner._NEWLINE_Baadh & Winther havde kontor Skindergade 3 og butik K\xc3\xb8bmagergade 45 i K\xc3\xb8benhavn. Virksomheden er oph\xc3\xb8rt.'